CELEX: 32016R1929
Language: lt
Date: 2016-11-04 00:00:00
Title: 2016 m. lapkričio 4 d. Komisijos įgyvendinimo reglamentas (ES) 2016/1929, kuriuo bacilų Bacillus thuringiensis porūšio kurstaki 3a3b serologinio tipo ABTS-351 padermė patvirtinama kaip veiklioji medžiaga 18-o tipo biocidiniams produktams gaminti (Tekstas svarbus EEE )

5.11.2016   
            
            
               LT
            
            
               Europos Sąjungos oficialusis leidinys
            
            
               L 299/26
            
         KOMISIJOS ĮGYVENDINIMO REGLAMENTAS (ES) 2016/1929
   2016 m. lapkričio 4 d.
   kuriuo bacilų Bacillus thuringiensis porūšio kurstaki 3a3b serologinio tipo ABTS-351 padermė patvirtinama kaip veiklioji medžiaga 18-o tipo biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 90 straipsnio 2 dalį,
   kadangi:
   
               (1)
            
            
               2013 m. sausio 30 d. Prancūzija gavo paraišką pagal Europos Parlamento ir Tarybos direktyvos 98/8/EB (2) 11 straipsnio 1 dalį dėl veikliosios medžiagos bacilų Bacillus thuringiensis porūšio kurstaki 3a3b serologinio tipo ABTS-351 padermės, skirtos 18-o tipo produktams (insekticidams, akaricidams ir kitų nariuotakojų kontrolės produktams), kaip apibrėžta tos direktyvos V priede, kuris atitinka Reglamento (ES) Nr. 528/2012 V priedą, gaminti, įrašymo į tos direktyvos I priedą;
            
         
               (2)
            
            
               2015 m. gegužės 29 d. Prancūzija pateikė vertinimo ataskaitą ir rekomendacijas pagal Reglamento (ES) Nr. 528/2012 90 straipsnio 2 dalį;
            
         
               (3)
            
            
               2016 m. vasario 16 d. Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Europos cheminių medžiagų agentūros nuomonę;
            
         
               (4)
            
            
               remiantis ta nuomone, biocidiniai produktai, kurie naudojami kaip 18-o tipo produktai ir kurių sudėtyje yra bacilų Bacillus thuringiensis porūšio kurstaki 3a3b serologinio tipo ABTS-351 padermė, turėtų atitikti Reglamento (ES) Nr. 528/2012 19 straipsnio 1 dalies b punkto reikalavimus, jei laikomasi tam tikrų su jų naudojimu susijusių specifikacijų ir sąlygų;
            
         
               (5)
            
            
               todėl bacilų Bacillus thuringiensis porūšio kurstaki 3a3b serologinio tipo ABTS-351 padermę tikslinga patvirtinti kaip tinkamą 18-o tipo biocidiniams produktams gaminti, jei laikomasi tam tikrų specifikacijų ir sąlygų;
            
         
               (6)
            
            
               šiame reglamente nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Bacilų Bacillus thuringiensis porūšio kurstaki 3a3b serologinio tipo ABTS-351 padermė patvirtinama kaip veiklioji medžiaga 18-o tipo biocidiniams produktams gaminti, jei laikomasi priede nustatytų specifikacijų ir sąlygų.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 167, 2012 6 27, p. 1.
   
      (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
   
      PRIEDAS
      
                  Bendrinis pavadinimas
               
               
                  IUPAC pavadinimas
                  Identifikacijos numeriai
               
               
                  Mažiausias veikliosios medžiagos grynumo laipsnis (1)
                  
               
               
                  Patvirtinimo data
               
               
                  Patvirtinimo galiojimo pabaiga
               
               
                  Produkto tipas
               
               
                  Specialiosios sąlygos
               
            
                  Bacilų Bacillus thuringiensis porūšio kurstaki 3a3b serologinio tipo ABTS-351 padermė
               
               
                  Netaikoma
               
               
                  Nėra atitinkamų priemaišų
               
               
                  2017 m. kovo 1 d.
               
               
                  2027 m. vasario 28 d.
               
               
                  18
               
               
                  Biocidinių produktų autorizacijos liudijimai išduodami laikantis šių sąlygų:
                  
                              1.
                           
                           
                              Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                           
                        
                              2.
                           
                           
                              Atsižvelgiant į pagal vertintas paskirtis nustatytą riziką, vertinant produktą ypatingas dėmesys turi būti skiriamas:
                              
                                          a)
                                       
                                       
                                          profesionaliems naudotojams;
                                       
                                    
                                          b)
                                       
                                       
                                          visuomenei, kurią veikia dulksnos dreifas;
                                       
                                    
                                          c)
                                       
                                       
                                          dirvožemiui, jei produktas naudojamas prieš lietų.
                                       
                                    
                        
            
         (1)  Šioje skiltyje nurodytas grynumas – tai mažiausias veikliosios medžiagos, įvertintos pagal Reglamento (ES) Nr. 528/2012 90 straipsnio 2 dalį, grynumas. Rinkai pateikiamame produkte esanti veiklioji medžiaga gali būti tokio paties arba kitokio grynumo, jei įrodyta, kad ji yra techniniu požiūriu lygiavertė įvertintai veikliajai medžiagai.